MESTSKÝ ÚRAD V ŽILINE

Materiál na rokovanie pre
Mestské zastupiteľstvo v Žiline

Číslo materiálu: _____/2013

K bodu programu

návrh na schválenie zmeny všeobecne záväzného nariadenia číslo 3/2012 o reklamných, informačných a propagačných  zariadeniach na území mesta Žilina  

Materiál obsahuje: 				      		Materiál prerokovaný:

1.	Návrh na uznesenie					1. Komisiou finančnou
2.	Dôvodová správa						2. KÚP a V
3.	Materiál - návrh VZN					3. Mestskou radou

Predkladá: 

Ing. Igor Choma
primátor

Zodpovedný za vypracovanie:

JUDr. Jakub Ulaher
vedúci odboru právneho a majetkového

Žilina, máj 2013
NÁVRH NA UZNESENIE

Uznesenie č.__/2013
Mestské zastupiteľstvo v Žiline

I.	schvaľuje

1.	návrh všeobecne záväzného nariadenia, ktorým sa mení všeobecne záväzné nariadenie č. 3/2012 o reklamných informačných a propagačných zariadeniach na území mesta Žilina 

DÔVODOVÁ SPRÁVA

Mestské zastupiteľstvo prijalo dňa 19.03.2012 všeobecne záväzné nariadenie č. 3/2012 o reklamných, informačných a propagačných zariadeniach na území mesta Žilina, ktorého súčasťou je Príloha č. 1, Minimálne ceny za poskytovanie priestoru na umiestnenie RIP zariadení na nehnuteľnostiach mesta Žilina. Minimálne ceny za poskytovanie priestoru na umiestnenie RIP zariadení na nehnuteľnostiach mesta Žilina sa odvíjali v závislosti od zóny, v ktorej sa RIP zariadenie nachádza a v závislosti od veľkosti reklamnej plochy RIP zariadenia. Nakoľko v praxi sa ceny ukázali ako neprimerane vysoké, po porovnaní s platnými cenami v mestách ako Košice, Nitra, Banská Bystrica sa pristúpilo k prehodnoteniu cien a ich  zreálneniu.

Navrhované znenie prílohy č. 1 k VZN č. 3/2012 odvíja nájomné za prenájom pozemku pod RIP zariadením od pôdorysu priemetu reklamného zariadenia, t.j. podľa skutočnej plochy pozemku, ktorú reklamné zariadenie zaberá a bez ohľadu na to, v akej zóne sa reklamné zariadenie nachádza, pričom sa vychádzalo zo záväznej časti Územného plánu mesta Žilina, podľa ktorej RIP zariadenia nemôžu byť umiestnené v zóne I, II. 

Predkladané VZN je v súlade s právnym poriadkom SR, pričom dopad na rozpočet mesta možno očakávať pozitívny, nakoľko po zreálnení výšky nájomného možno očakávať záujem o uzatváranie nájomných zmlúv, ktorý za posledný rok v podstate nebol žiaden.

Materiál bol prerokovaný KE, KÚPaV a Mestskou radou s odporučením schváliť ho.

NÁVRH

Všeobecne záväznéHO nariadeniA MESTA ŽILINA

č. ...../..........,

ktorým sa mení všeobecne záväzné nariadenie č. 3/2012 o reklamných, informačných a propagačných zariadeniach na území mesta Žilina

Čl. I

1.	Príloha č. 1 Všeobecne záväzného nariadenia č. 3/2012 o reklamných, informačných a propagačných zariadeniach na území mesta Žilina sa nahrádza novým nasledovným znením: 

„Príloha č. 1 k VZN č. 3/2012
Minimálne nájomné za prenájom majetku mesta na umiestnenie RIP zariadení

(1)	Minimálne ročné nájomné za prenájom majetku mesta na umiestnenie reklamy bezprostredne  na plochu tohto majetku (napr. formou maľby, nalepením plagátu, plátna a pod.) je 40 €  za každý aj začatý m2 reklamnej plochy.

(2)	Minimálne ročné nájomné za prenájom pozemku vo vlastníctve Mesta Žilina na umiestnenie RIP zariadenia je 320 € za každý aj začatý m2 plochy pozemku, ktorú zariadenie zaberá, s výnimkou zariadenia typu citylight. Pri výpočte nájomného sa vychádza z plochy pôdorysného priemetu zariadenia, pričom rozmery priemetu sa určujú nasledovne:
a) 1 - stranný billboard (rozmery 510 x 240 cm) má priemet rozmery 510 cm a 50 cm,
b) 2 - stranný billboard a billboard typu V má priemet rozmery 510 cm a 70 cm, 
c) 1 - stranný bigboard  má priemet rozmery 960 cm a 50 cm,
d) 2 - stranný bigboard  má priemet rozmery 960 cm a 60 cm,
e) 2 – stranný wideboard  (rovnostranný trojuholník – 3 konštrukcie každá o hĺbke 30 cm, o dĺžke 1680 cm a o výške 900 cm) priemet má rozmery 3 x 1680 cm x 30 cm  
Pri RIP zariadeniach atypických rozmerov, ktorých priemet nezodpovedá žiadnemu z rozmerov podľa písm. a) - e) sa použije rovnako minimálne nájomné 320€ za každý aj začatý m2 plochy, ktorú zariadenie zaberá, s výnimkou zariadenia typu citylight.

(3)	Minimálne ročné nájomné za prenájom pozemku vo vlastníctve Mesta Žilina na umiestnenie RIP zariadenia typu citylight je 1000€.

(4)	Minimálne ceny prenajímaného majetku mesta určené v Prílohe č. 1k VZN č. 3/2012 sú minimálnymi cenami, ktoré možno uplatniť, len ak nie je možné dohodnúť ceny vyššie na základe dopytu na relevantnom trhu s prenájmom príslušného druhu majetku.“

2.	Ostatné ustanovenia všeobecne záväzného nariadenia č. 3/2012 o reklamných, informačných a propagačných zariadeniach na území mesta Žilina ostávajú nezmenené.

Čl. II

1.	Toto všeobecne záväzné nariadenie bolo schválené Mestským zastupiteľstvom v Žiline dňa ..............

2.	Toto všeobecne záväzné nariadenie nadobúda účinnosť 15. dňom od vyvesenia na úradnej tabuli mesta, t. j. ................

Ing. Igor Choma
								                   primátor